
			Prefaci


			Cinc quarts de sègle aprèp sa parucion (1897), la revirada de Pèire Beziat nos permet de tornar legir o quitament de descobrir en lenga nòstra aquel “Òme invisible” qu’a bravament de causas a nos dire : cossí aquel roman de sciéncia-ficcion, qu’ai enveja de qualificar de “mite”, nos buta a soscar sus nòstra situacion d’òmes e femnas del sègle vint-e-unen e sus nòstra condicion umana ?


			Ai parlat de “mite”, anem donc cercar qualque responsa del costat de la mitologia antica. Podèm pensar a :


			Sisif, rusat e biaissut, que, per impietat – enganèt Tanatòs, la Mòrt, e almens per un temps los mortals quitèron de morir – foguèt condemnat, dins lo Tartar, a butar perpetualament un rocàs que tornava davalar la penda... O a Prometèu, Titan benfactor de l’umanitat, que contra Zèus, raubèt lo fuòc per ne far present als òmes, en mai d’autras tecnicas, e coneguèt lo castig crudèl que sabèm : encadenat sus una montanha, una agla li veniá cada jorn curar lo fetge (qu’aviá tornat butar dins la nuèit)... O encara a Icar e Dedal son paire, dont lo nom significa “l’Engenhós”, celèbre de per sas invencions : per s’escapar del Laberint, se farguèron d’alas parièras a las d’un ausèl ambe de plumas e de cera e tot anèt plan fins al moment que lo dròlle ausard se sarrèt del solelh fasent fondre la cera, e s’anèt negar dins la mar.


			Cada còp, l’enardit, de voler escapar a sa condicion, de pretendre s’apropriar de qualitats divencas, se vei victima de son ubrís, de sa desmesura-umana, de son ebrietat, e l’aventura s’acaba tragicament.


			Ne va necessàriament atal de Griffin, aliàs “Òme invisible”.


			Se far invisible es escapar a la condicion umana d’esperit incarnat, vista dins l’antropologia medievala coma asuèlh entre cèl e tèrra, apartenent a l’encòp a la creacion visibla, al monde  de la matèria e a la creacion invisibla, al monde dels esperits, de las creaturas esperitualas, àngels e demònis.


			Es de per sa dimension corporala que l’èstre uman s’inscriu dins lo monde de la natura, dins lo cosmòs, e de mercé son esperit que lo domina ; o segon lo mot de Pascal : « De per l’espandi, l’univèrs me compren e m’englotís coma un punt, de per la pensada, lo compreni » (1).


			Mas aquela citacion n’apèla una autra del meteis, e es aquí l’alh : « L’òme es ni àngel nimai bèstia, e lo malastre vòl que qual vòl far l’àngel fa la bèstia » (2).


			L’invisibilitat aparten als àngels, de mercé lor natura esperituala ; alara qu’aquela invisibilitat artificiala aquesida per la sciéncia e la tecnica podiá pas mancar de se revirar contra lo que se lancèt dins aquela aventura non-parièra que s’acabèt pel desastre que clau lo raconte : « Griffin, lo fisician mai intelligent que lo monde jamai agèsse vist, veniá d’acabar sa terribla carrièra estranha per una immensa catastròfa ».


			E la rason n’es mai que tot perque aquel gèni faguèt de sa descobèrta un afar de poder, a son pròpri servici e pretendiá, res de mens, establir un regne de terror : « Port Burdock es pas mai jol regne de la Reina, o podètz dire a vòstre coronèl de polícia e a totes los autres : la ciutat es jol meune regne, ieu la Terror ! » Pantais delirant qu’evòca aqueste còp lo mite biblic de Babèl, la ciutat totalitària que pretendiá aténher lo cèl, e qu’embarrava sos ciutadans dins los limits d’una termièra e a l’encòp d’una lenga estereotipada, digna del Nòuparlar orwellian.


			Nos afanem pas de rebecar que ne sèm pas aquí : a l’ora d’ara, qual diriá qu’aquela pretencion destimborlada a pas res a véser de cap de biais ambe nòstra societat tecnicista ont sembla anar de se que, del moment que la tecnica o fa possible, o cal metre en practica : manipulacions geneticas, transumanisme, la granda  mòda ? Tot aquò al servici d’unes qu’an la fortuna, lo saber e lo poder.


			Mai que jamai, val per uèi la formula de Rabelais : « Sciéncia sens consciéncia es pas que roïna de l’anma » (3). Es lo meriti de la presenta edicion de nos rapelar l’avertiment.


			Bernat Vernhièras (2024)

					1 « Par l’espace, l’univers me comprend et m’engloutit comme un point ; par la pensée, je le comprends ».


				


				

					2 « L’homme n’est ni ange ni bête, et le malheur veut que qui veut faire l’ange fait la bête.


				


				

					3 D’una letra de Gargantua a son filh Pantagruel, la citacion dins son contèxt es : « Mais parce que selon les dires du sage Salomon, Sapience n’entre point en âme malveillante, et science sans conscience n’est que ruine de l’âme, il te convient servir, aimer et craindre Dieu, et en lui remettre toutes tes pensées et tout ton espoir ; et par une foi charitable, lui être fidèle, en sorte que jamais tu ne t’en écartes par péché ».


				


			


		


	

		

			

			


			Capítol primièr : 
L’arribada de l’estrangièr


			L’estrangièr arribèt per una matinada neblosa del mes de febrièr amb una cisampada de nèu, la darrièra de l’annada. Veniá a pè de la gara de Bramblehurst per la montilha e, dins sa man cobèrta d’un gant espés, portava una pichona maleta negra. Èra emmantelat del cap als pès, e las alas de son capèl de feutre mòl li acaptavan tot lo cap, levat la poncha lusenta de son nas. La nèu li s’èra amontairada sus las espatlas e sus la peitrina, e la biaça que portava li fasiá coma una cresta blanca.


			Quand dintrèt a l’Abitarèla del Carretièr, trampelegèt, mai mòrt que viu, escampèt la maleta pel sòl e cridèt :


			— Un fuòc ! Per l’amor de Dieu, una cambra e un fuòc !


			Se tustèt los pès, secotiguèt la nèu dins la beguda e seguiguèt Dòna Hall a la recepcion per se far portar sul registre. Sens estar mai, getèt un parelh de Sovereings sus la taula e prenguèt sos quartièrs dins l’aubèrja.


			Dòna Hall aluquèt lo fuòc, lo daissèt aquí e puèi li anèt preparar lo repais. Un client que s’arrestava a Iping èra una bona manna coma jamai se n’èra pas vista, e encara un client que mercandejava pas ! Èra resolguda de se mostrar a la nautor de sa bona fortuna.


			Un còp lo bacon còit a punt, anèt desrevelhar Millie, son ajuda un pauc trucaluna, amb qualques repotegadas polidament causidas, puèi portèt la toalha, las siètas e los veires a la sala de manjar, e comencèt a los apariar amb l’elegància pus requista. Emai lo fuòc brandèsse fòrt, foguèt estonada de véser que son visitaire s’èra gardat lo capèl. Aqueste li virava l’esquina e estomiava per la fenèstra la nèu que tombava dins la cort. Amb sas mans gantadas crosadas darrèr l’esquina, semblava perdut dins sas pensadissas.


			

			


			L’ostessa remarquèt que l’aiganèu que nevairava encara sas espatlas degotejava sus son tapís.


			— Perdon monsen, demandèt. Se volètz, vos pòdi prene lo capèl e lo mantèl per los far secar a la cosina ?


			— Non ! diguèt l’òme sens se revirar.


			Coma èra pas segura de l’aver plan comprés, li anava tornar pausar la question quand l’òme virèt lo cap, l’agachèt e li diguèt broncament :


			— M’estimi mai los gardar.


			Remarquèt alara que portava un parelh de bravas lunetas dels veires blaus, e que de cigatas espessas li acaptavan lo còl del mantèl e li amagavan complètament las gautas e la cara.


			— Fòrt plan, monsen, coma volètz. Dins un momenton, la pèça serà pus cauda.


			L’òme faguèt pas responsa e li tornèt virar lo cap. Coma Dòna Hall se mainava plan que sas avanças per enregar la convèrsa tombavan mal, acabèt lèu de metre la taula e s’afanèt de sortir de la sala.


			Quand tornèt, l’òme se teniá totjorn quilhat aquí, coma una estatua de pèira. Aviá l’esquina plegada, lo còl de son mantèl èra relevat, las alas regussadas de son capèl degotejavan e li amagavan complètament la cara e las aurelhas. D’un brave revèrs de man, l’ostessa pausèt los uòus e lo tindelon, e cridèt l’òme puslèu que li diguèt :


			— Monsen, lo vòstre dinnar es servit !


			— Mercés, diguèt l’òme atanlèu.


			E boleguèt pas d’aquí tant que la femna agèt pas tampada la pòrta. Puèi se revirèt tot d’una e se sarrèt de la taula amb una fresa vertadièra.


			Coma l’ostessa passava darrèr la beguda per anar dins la cosina, ausiguèt un bruch renovelat a pausas regularas : clòc, clòc, clòc. Fasiá coma lo bruch d’un culhièr qu’òm virava dins una sièta.


			— Aquela dròlla, se pensèt, l’ai complètament desbrembada. Es de sa fauta. Cossí pòt èsser tan longanha !


			

			


			E del temps qu’acabava de batre la mostarda, faguèt la morala a Millie d’èsser tròp flandrina. Aviá fach còire lo tindelon e los uòus, mes la taula, e fach gaireben tot, alara que Millie – que Dieu m’ajude ! – li aviá fach son que desbrembar la mostarda. E tot aquò amb aquel novèl client que semblava voler demorar ! Puèi empliguèt lo topinon de mostarda, lo pausèt amb majestat sul platèu negre e daurat pel tè e lo portèt a la cambra.


			Tustèt e dintrèt a la tabusta. Tanlèu la véser, lo visitaire s’estrementiguèt, e l’ostessa agèt léser son que d’entrevéser quicòm de blanc s’amagar darrèr la taula. Li semblèt que l’òme amassava quicòm sul plancat. Pausèt lo topinon de mostarda sus la taula ; puèi remarquèt que s’èra quitat lo mantèl e lo capèl, que los aviá pausats sus una cadièra davant lo fuòc e qu’un parelh de sabatas banhadas amenaçavan de li rovilhar lo parafuòc d’acièr. Se sarrèt dels vestits, plan resolguda.


			— Me pensi qu’ara los pòdi prene per los far secar ! diguèt d’una votz que tolerava pas lo mendre refús.


			— Daissatz-me lo capèl ! respondèt lo visitaire d’una votz amortida.


			L’ostessa se revirèt, vegèt qu’aviá relevat lo cap e que la devistava.


			Lo facièt un momenton, tròp suspresa per poder parlar.


			L’òme teniá sus la part bassa de sa cara una estòfa blanca – una servieta qu’aviá menada amb el, saique –, de tal biais que sa boca e sas maissas èran complètament amagadas e aquò èra la rason de la votz amortida. Mas èra pas aquò qu’estonava Dòna Hall. Èra perque son front al dessús de sas lunetas blavas èra cobèrt d’un bendatge blanc e qu’un autre bendatge li acaptava las aurelhas, tant e plan que li amagavan lo mendre airal de sa cara, levat son nas ròse e ponchut. Aquel nas lusissiá tan ròse e tan viu coma quand èra arribat.


			L’estrangièr portava una jaqueta de velós encre amb un còl naut e negre, orlat de lin, qu’aviá relevat sus sa garganta. Un pel negre e espés s’escapava coma podiá per en dejós e entre los bendatges en crotz ; aquò li fasiá coma de banassas e li donava  una aparéncia de las mai esquèrras que se podiá imaginar. Aquel cap estropat e entopinat èra talament diferent de çò que s’èra imaginada, que pendent un moment, demorèt coma palficada.


			Vegèt alara que l’òme, dins sa man gantada de brun, teniá totjorn sarrada la servieta e l’agachava de sos veires blaus impenetrables.


			— Daissatz lo capèl ! tornèt dire aqueste, parlant pus clarament a travèrs l’estòfa blanca.


			Dòna Hall comencèt a se remetre del truc qu’aviá reçauput. Tornèt pausar lo capèl sus la cadièra prèp del fuòc.


			— Perdonatz-me, monsen, diguèt, que... (e se calèt un pauc entrepachada.)


			— Plan mercés, diguèt l’òme un pauc sec en agachant quora ela quora la pòrta.


			— O vau anar far secar sulcòp, monsen, diguèt l’ostessa e emportèt los vestits defòra.


			Getèt un darrièr còp d’uèlh a aquel cap estropat de blanc e a aquelas clucas blavas, e sortiguèt. Mas la servieta acaptava totjorn la cara de l’òme.


			Quand tornèt tampar la pòrta darrèr ela, l’ostessa s’estrementiguèt, e sa mina èra marcada per l’estonament e pel dobte.


			— Jamai ai pas... mormolhèt.


			Se n’anèt tranquillament a la cosina, tròp desvariada per demandar a Millie çò que trastejava.


			Lo visitaire se sesèt e escotèt los passes s’alunhar. Espièt d’un aire inquisitor cap a la fenèstra abans de fòraviar la servieta e acabar son repais. Ne prenguèt una gorjada, agachèt d’un aire sospechós cap a la fenèstra, prenguèt una gorjada de mai ; puèi se levèt, prenguèt la servieta dins la man, traversèt la cambra e baissèt la cortina de la cima fins al ridèu de mossalina qu’amagava los carrèus d’en bas. Aquò escurciguèt la cambra a mièjas, puèi d’un aire pus content, se tornèt ataular davant son repais.


			— Lo paure el a agut un accident, o una operacion, o quicòm  aital, se disiá Dòna Hall. Aquò rai, quina páur m’a facha amb totas sas plechas !


			Botèt un bricon mai de carbon al fuòc, despleguèt lo cabalet e i espandiguèt lo mantèl del viatjaire dessús.


			— E aquelas clucas ! Per ma fe, revertava mai un escafandrièr que non pas un òme normal.


			Pengèt lo tapanàs a una bana del cabalet.


			— E fa pas que téner lo mocador contra la boca. E i parla a travèrs... vai-te’n véser, a la boca estropiada, probable !


			Se revirèt coma se subran se remembrava quicòm :


			— Dieu me’n garde ! diguèt. As pas encara fach còire aquelas patanas, Millie ?


			Quand Dòna Hall venguèt plegar la taula del dinnar de l’estrangièr, son idèia, que la boca de l’òme seriá estada tocada o estropiada dins qualque accident que supausava aver agut, foguèt confirmada.


			L’estrangièr fumava sa pipa, e tot lo temps que l’ostessa demorèt dins la cambra, jamai se quitèt pas lo mocador de seda que n’aviá estropada la barba, e mai quand portava lo tudèl de la pipa a la boca. Èra pas qu’o agèsse doblidat, perque l’ostessa lo vegèt que se mainava que lo tabat s’atudava.


			Èra sèit al canton, l’esquina virada cap a la cortina e coma aviá plan manjat, plan begut e qu’èra confortablament rescalfat, parlèt d’una manièra mens bronca. Lo rebat del fuòc li fasiá coma una mena d’animacion roginosa sus sas lunetas coma jamai o aviá pas aguda abans.


			— Ai qualques bagatges a la gara de Bramblehurst, diguèt.


			E demandèt a l’ostessa cossí se poiriá far per los anar quèrre. Clinèt son cap estropat amb civilitat coma per la mercejar de sa responsa.


			— Deman ? demandèt. Òm se pòt pas far liurar pus lèu ?


			Semblèt contrariat quand l’ostessa li respondèt que non. N’èra plan segura ? I aviá pas degun qu’i podiá anar amb una carreta ?


			Dòna Hall, sens trantalhar mai, respondiá a sas questions e la convèrsa s’enreguèt.


			

			


			— I a un brave rapalhon per la rota de la montilha, diguèt per respondre a l’idèia de la carreta.


			E puèi vesent una escasença, diguèt qu’una veitura i s’èra abocada fasiá un pauc mai d’un an. Un gentilòme foguèt tuat amb son cochièr.


			— Los accidents son lèu arribats, cresètz pas ?


			Mas, lo visitaire, èra pas tant aisit de lo tòrcer.


			— Òc-ben, diguèt a travèrs son mocador, agachant Dòna Hall darrèr sos veires impenetrables.


			— E mai que ne cal de temps per se tornar reviscolar, cresètz pas ? Tenètz aquí mon nebot, Tom, que se talhèt lo braç amb la dalha en i tombant dessús del temps que fasián lo fen e que demorèt tres meses sens far res. Fa pena d’o creire, mas dempuèi aquel jorn, totjorn ai páur de las dalhas.


			— Compreni plan aquò, diguèt lo visitaire.


			— Agèt páur un moment que lo calguèsse operar. Èra plan malaut, monsen !


			Lo visitaire espetèt d’un rire que semblèt mestrejar e que s’estofèt dins sa boca.


			— A òc ? diguèt.


			— Òc-ben, monsen. E n’i aviá pas per rire, que foguèt ieu que m’ocupèri d’el, que ma sòrre n’aviá pro amb son mainadum. I aviá los bendatges a far e a desfar. Tant i a que, s’ausavi dire, monsen...


			— Me podètz balhar qualques aluquetas ? demandèt lo visitaire un pauc broncament. Ma pipa s’es atudada.


			Dòna Hall se calèt tot d’una. Èra pas plan polit de la part de l’òme, e subretot aprèp que li agèsse parlat de tot çò qu’aviá fach pel nebot. L’agachèt, boca badada, pendent un momenton, puèi se sovenguèt dels dos Sovereings e anèt quèrre las aluquetas.


			— Mercés, diguèt l’òme simplament quand las li balhèt, puèi li virèt l’esquina e tornèt agachar per la fenèstra.


			N’i aviá per èsser descoratjada. Se vesiá plan qu’èra malsapiós sus las questions de las operacions e dels bendatges. De tot biais, Dòna Hall prenguèt pas a mal de ne pas aprene mai. Mas sas  faiçons un pauc rufas l’avián encanissada, e Millie ne saupèt quicòm tota l’aprèp-dinnada.


			Lo visitaire demorèt a la cambra fins a quatre oras sens donar a l’ostessa la mendre ombra d’una excusa per i dintrar. Dins aquelas entremièjas, la màger part del temps, demorèt suaud e semblèt que se foguèsse tengut sèit a fumar dins l’escuresina que ganhava — o benlèu a penecar a la lusor del fuòc.


			Un parelhat de còps, una aurelha curiosa l’auriá pogut ausir tisonejar, puèi pendent cinc minutas, far lo vai-e-vèni dins la pèça e puèi far cracinar la grand cadièra quand i se tornava sèire.

			Capítol segond : 
Las primièras impressions 
de Teddy Henfrey


			A quatre oras, èra ja nuèit. Dòna Hall se donava de coratge per anar demandar a son visitaire se voliá pas una taça de tè, quand Teddy Henfrey, lo pichon relotgièr, dintrèt a la beguda.


			— Bon Dieu, Dòna Hall, maissant temps pels sabatons !


			Defòra, la nèu tombava, ara, a bèls flòcs.


			Dòna Hall capegèt e remarquèt que portava sa maleta amb el.


			— Tant que sètz aquí, Sénher Teddy, diguèt, seriái plan contenta se getàvetz un còp d’uèlh sul vièlh relòtge de la cambra. Marcha plan e pica fòrt, mas l’agulha de las oras s’encaprícia de marcar son que sièis oras.


			Per li mostrar lo camin, s’avièt cap a la pòrta de la cambra, puèi tustèt e dintrèt.


			Un còp la pòrta dobèrta, vegèt que son visitaire èra sèit dins la grand cadièra davant lo fuòc. Son cap estropat èra clinat d’un costat e semblava endormit. Lo sol lum dins la cambra, levat lo de la pòrta dobèrta, veniá de la brasa roja del fuòc que fasiá lusir sos uèlhs coma los fuòcs de recuol de tren, mas dins l’escuresina teniá totjorn sa cara clinada.


			Tot li semblèt roginós, fosc e pas plan distint tant mai que veniá just d’alucar la lampa de la beguda e que sos uèlhs n’èran encara esbleugits. Mas, pendent un momenton, li semblèt que l’òme que fintava aviá la gorjassa dobèrta, una boca coma un forn qu’èra pas de creire e que li acaptava gaireben tota la barba. Per ela, foguèt la sensacion del moment : un cap estropat de blanc, doas clucas mostrosas e aquel badalhàs en dejós.


			Alavetz l’òme boleguèt, se tornèt carrar dins sa cadièra e levèt la man. L’ostessa alandèt la pòrta per far mai lum dins la cambra  e tornèt agachar l’estrangièr pus clarament : teniá lo mocador sarrat sul nas coma aviá tengut la servieta gaire de temps abans. L’ombra, se pensèt, l’aviá colhonada.


			— Permetètz, monsen, qu’aqueste òme dintre per agachar lo relòtge ? demandèt en se reviscolant del truc de suspresa.


			— Agachar lo relòtge ? diguèt. (Espièt a son entorn d’un aire embaboquit en parlant per dessús sa man. Puèi un còp complètament desrevelhat, apondèt :) plan segur !


			Dòna Hall partiguèt quèrre una lampa. Lo visitaire se levèt e s’estirèt. Puèi lo lum arribèt, Teddy Henfrey dintrèt, se trapèt nas e nas amb aquel òme estropat e ne foguèt tot espantat.


			— Bonjorn ! faguèt l’estrangièr en l’agachant coma una escrabida, coma o diguèt puèi Henfrey dins son biais de parlar, pr’amor de las lunetas foscas.


			— Vos voldriái pas destorbar.


			— Non, pas brica, diguèt l’estrangièr. (Se virèt çaquelà cap a Dòna Hall e apondèt :) aquò se compren, mas aquesta cambra es reservada a mon sol usatge privat.


			— Pensavi, monsen, diguèt Dòna Hall, que mai vos auriá agradat qu’aqueste relòtge...


			— Òc-ben, òc-ben, diguèt l’estrangièr, mas la règla es que vòli demorar sol sens èsser destorbat. Mas seriái content se lo relòtge èra revisat, apondèt en vesent que Henfrey balançava. Òc-ben, plan content !


			A Henfrey, aquò li fasiá tifa-tafa de demandar perdon e de s’entornar, mas aqueles mots lo rassegurèron. L’estrangièr se virèt cap al fuòc e se crosèt las mans darrèr l’esquina.


			— E ara, apondèt, quand la reparacion serà acabada, aquò me diriá d’aver un pauc de tè... Mas pas abans que la reparacion siá acabada.


			Dòna Hall anava quitar la cambra — aqueste còp ensagèt pas de ligar convèrsa, que voliá pas se far repotegar en preséncia de Sénher Henfrey —, quand lo visitaire li demandèt se s’èra arrengada pr’amor de sos bagatges demorats a Bramblehurst.  L’ostessa li contèt que n’aviá parlat al factor e que la diligéncia los portariá deman.


			— Sètz plan segura qu’aquò se podiá pas far pus lèu ?


			N’èra segura e o diguèt frejament.


			— Me vòli explicar, apondèt l’òme. Èri tròp gelat e tròp las per o vos dire abans. Soi cercaire e fau d’experiéncias.


			— A òc, monsen ! diguèt Dòna Hall, fòrt impressionada.


			— E dins mos bagatges i a d’aparelhs e d’apleches.


			— Causas plan utilas, vertat, monsen.


			— Aquò rai, me triga fòrt de continuar mas recèrcas !


			— Plan segur, monsen.


			— La rason que me faguèt venir a Iping, continuèt l’òme d’un ton mai assegurat, èra un desir de solesa. Voliái pas èsser destorbat dins mon trabalh. En mai de mon trabalh, agèri un accident (« O me pensavi ben ! » se diguèt Dòna Hall) que necessita una retirada que se pòt comprene. Mos uèlhs son qualque còp tan febles e tan doloroses que me cal demorar qualques oras a l’escur. De còps, me caldrà embarrolhar, mas aquò pas que de temps en temps, pas per ara, solide. Dins de moments coma aqueles, lo mendre destorbament, coma de véser un estrangièr dintrar a la cambra, serà per ieu la rason d’una tortura vertadièra. Seriá plan qu’aquelas causas foguèsson compresas.


			— Plan segur, diguèt Dòna Hall. S’ausavi vos demandar...


			— Me pensi qu’aquò’s tot, copèt l’estrangièr amb son aire suaud mas irresistible que sabiá prene quand voliá.


			Dòna Hall se deguèt gardar la question e la pietat per una autra ocasion.


			Un còp que Dòna Hall agèt quitat la cambra, l’òme demorèt plantat davant lo fuòc, a çò que raportèt Sénher Henfrey, a cochar la reparacion del relòtge.


			Sénher Henfrey manlevèt non solament las agulhas e la cara del relòtge mas tanben las rodetas. Ensajava de trabalhar tan pausat e tan tranquil coma possible. Trabalhava amb la lampa a posita. Lo paralum verd rebatiá una lusor viva sus sas mans,  sul quadrant e sus las rodetas, mas daissava lo demai de la pèça dins l’ombra.


			Quand levèt lo cap, vegèt de moscas de colors li rodar dins los uèlhs. Èra curiós de natura e aviá desmargat tot lo mecanisme sens n’aver lo besonh, perque aviá l’idèia, en retardant sa partença, de poder far benlèu un tròç de convèrsa amb l’estrangièr. Mas el demorava aquí tot plen silenciós e suaud. Tan suaud que començava a tustar suls nèrvis de Henfrey.


			Li semblava èsser solet dins la cambra e agachèt cap a l’òme. Lo cap gris e fosc se teniá aquí, estropat, e l’espiava fixament amb sas clucassas blavas e sornas dins una nivolada de lums verdoses. Henfrey èra tant estabosit per aquò que pendent una minuta demorèron a s’entre-agachar un l’autre, un chic moquets. Puèi Henfrey tornèt baissar los uèlhs. La situacion èra plan embarrassanta. Auriá aimat qu’un diguèsse quicòm. Li podiá far remarcar, benlèu, que lo temps èra plan freg per la sason. Se relevèt per poder plaçar aquela remarca.


			— Lo temps... comencèt.


			— Perqué acabar pas e puèi partir ? diguèt la figura regda que de tota evidéncia tirava mal a conténer sa ràbia. Tot çò qu’aviatz de far, èra de tornar sarrar l’agulha de las oras sus son ais. Sètz pas qu’un farcejaire !


			— Plan segur monsen, encara una minuta. Espepidavi…


			Sénher Henfrey acabèt son trabalh e partiguèt. Mas partiguèt fòrt malsapiós.


			— Medamne, se disiá, tot traversant lo vilatge al mièg d’una revolumada de nèu. Un relòtge, de còps, lo cal ben revisar, plan solide ! (E puèi :) Qu’auriam pas lo drech de vos agachar, saique benlèu ! L’òrra bèstia ! (E puèi encara :) A çò que pareis, non. Se la polícia te cercava, seriás pas melhor estropat e envolopat.


			Coma virava a la cantonada de l’ostal de Gleeson, vegèt Hall. Aqueste, que i aviá pas gaire de temps que s’èra maridat amb l’ostessa de l’Abitarèla del Carretièr, fasiá lo carreg d’Iping a la crosada de Sidderbridge e tornar, pel monde que n’avián  besonh. Se vesiá plan que Hall s’èra « arrestat un momenton » a Sidderbridge pas que de véser cossí menava.


			— Cossí vas Teddy, diguèt coma passava.


			— E ben, n’avètz un d’original a l’ostal !


			Hall s’arrestèt amb l’enveja de parlar e li demandèt :


			— De qué contas aquí ?


			— Un client original es davalat a l’Abitarèla del Carretièr, te disi !


			E comencèt a donar a Hall una descripcion granada de l’òme estranh.


			— Sembla coma s’èra desguisat, solide. A ieu, m’agradariá de véser la mina dels que venon se lotjar a mon ostal ! diguèt Henfrey. Mas las femnas fan fisança quand se tracha d’estrangièrs. A pres una cambra a ton ostal, Hall, e a pas encara dich cossí se sonava !


			— A òc ! diguèt Hall que n’èra un qu’aviá lo comprenòri un bricon rovilhat.


			— Òc-ben, l’a logada per la setmana e de tota manièra ne seretz pas desempetegats abans uèit jorns. E mena tot un fum de bagatges que devon arribar deman, a çò que ditz. Cal esperar, Hall, qu’i aja mai que de pèiras dins las caissas !


			Contèt a Hall cossí sa tanta d’Hastings s’èra facha engarçar per un estrangièr qu’aviá pas res dins sas maletas. Fin finala, daissèt Hall un pauc inquiet.


			— Anem, ma vièlha ! diguèt. Me cal anar véser cossí ne vira.


			Teddy continuèt son camin amb l’esperit bograment solatjat.


			Allòc de « véser cossí ne virava », çaquelà, Hall a son retorn se faguèt bravament repotegar per la femna pel temps qu’aviá passat a Sidderbridge ; e sas questions foguèron respondudas broncament e sens que l’assabentèsson mai de l’afar. Mas, ni per las repotegadas, la grana del sospièch que Teddy aviá semenada aviá grelhat dins l’esperit de Hall.


			— Vosautras, las femnas, o sabètz pas tot, diguèt, resolgut de n’aprene mai sus la personalitat de son client, tan lèu coma possible.


			

			


			E un còp l’estrangièr colcat, çò qu’arribèt cap a nòu oras e mièja, Sénher Hall, bregós, dintrèt a la sala e agachèt d’un uèlh sospechós los mòbles de sa femna, just per afortir que l’estrangièr èra pas lo mèstre aicí e espeluquèt amb un pauc de mesprètz una fuèlha d’operacions matematicas que l’estrangièr aviá doblidada. E quand se retirèt per la nuèit, recomandèt plan a Dòna Hall de téner un uèlh sarrat suls bagatges de l’estrangièr quand arribarián l’endeman.


			— Ocupatz-vos dels vòstres, d’afars, Hall ! li diguèt la femna, e ieu, m’ocuparai dels meunes.


			Èra mai portada a repotegar son òme que non pas l’estrangièr. Dobtava pas qu’aquel estrangièr foguèsse d’una mena que se’n vesiá pas gaire, e èra pas brica rassegurada sus son compte. Se desrevelhèt al mièg de la nuèit perque aviá somiat qu’èra secutada per de tèstas blancas coma de naps, margadas sus de còls longaruts amb d’uèlhs negrasses. Mas coma èra una femna senada, susmontèt sas páurs, se revirèt e se tornèt endormir.

			Capítol tresen : 
Las mila e una botelhas


			Èra lo vint-e-uèit de febrièr, lo jorn que lo redoç aviá començat, qu’aquel arganhòl èra tombat del cèl dins lo vilatge d’Iping. L’endeman, sos bagatges arribèron pel camin patrolhat de nèu, e quines bagatges plan remarcables qu’èran ! I aviá un parelhat d’arcas, per ma fe, coma tot lo monde n’a. Mas en mai d’aquò, i aviá una caissa de libres – de librasses espesses e pesucs que d’unes èran escriches a la man d’una escritura desconeguda –, e una dotzena, o mai, de descas, de caissas e de bóstias, que contenián d’apleches estropats dins de palha, que semblèron a Hall, que teniá de fosicar per curiositat demest lo palhum, de botelhas de veire.


			L’estrangièr, plan enropat dins son mantèl, amb son capèl, sos gants e son tapanàs, sortiguèt per anar al rescontre de la carreta de Fearenside. Aquí trapèt Hall que volguèt far la convèrsa e que li ofriguèt son ajuda. L’autre èra sortit sens se mainar del can de Fearenside que, per far passar lo temps, solfinava las cambas de Hall.


			— Afanatz-vos amb aquelas caissas ! diguèt. Las ai esperadas pro de temps ! E davalèt las grasas cap al cuol de la carreta per amanadar la maleta pus pichona.


			Tanlèu que lo can de Fearenside lo dessobtèt, comencèt a reganhar de las dents e a renar ferotjament ; e quand l’autre se sarrèt, lo can, susprés, faguèt un saut e puèi li volguèt agafar la man.


			— Vai-te’n ! cridèt Hall en recuolant, que crentava los cans, e Fearenside bramèt :


			— Vai-te jaire, lo can ! e trapèt lo foet.


			Vegèron los cròcs del can frelhar la man, ausiguèron un còp de pè, lo can faguèt un saut de costat e nhaquèt l’estrangièr  a la camba. Las bragas s’esquicèron. Puèi lo flisc del foet de Fearenside toquèt la bèstia que s’estremèt entre las ròdas del carri en udolant de desrei. Tot aquel afar s’èra debanat dins mièja minuta a pro pena. Degun aviá pas parlat, totes avián cridat. L’estrangièr agachèt son gant estrifat, puèi sa camba, faguèt coma se se voliá baissar, se revirèt tot d’un còp e s’afanèt per tornar pujar l’escalièr cap a l’aubèrja. L’ausiguèron traversar lo corredor e puèi montar l’escalièr de fust cap a la cambra.


			— A maissantàs ! diguèt Fearenside. (Davalèt de la carreta amb lo foet a la man, mentre que lo can l’agachava entre los rais de la ròda.) Vèni aicí, vèni ! Demòra-te suaud ara !


			Hall n’èra demorat gòrjabadat.


			— Probable que l’a mordut ! diguèt. Valdriá mai qu’i anèssi véser.


			E s’acaminèt per ont l’estrangièr èra partit. Encontrèt sa femna dins lo corredor.


			— Lo can del carretièr, li diguèt. L’a mordut !


			Montèt l’escalièr a la lèsta, e coma la pòrta de l’estrangièr èra demorada entredobèrta, dintrèt sens faiçons, qu’èra qualqu’un qu’aviá la tripa compatissenta.


			La cortina èra baissada e la cambra dins l’escuresina. Vegèt lo rebat de quicòm que l’estonèt plan, quicòm que semblava èsser coma una man sens braç que dançava dins sa direccion e un cap marcat a pro pena per tres tacassas negras sus de blanc coma se’n vei sus las flors de la Trinitat. Puèi sentiguèt qu’òm li trucava la peitrina, foguèt rambalhat defòra, la pòrta li tustèt als pòts e se clavèt. Tot aquò se debanèt tan rapidament qu’agèt pas léser de véser res. De fòrmas que dançavan, un truc e un cachamorre. Demorava aquí dins l’escuresina sul pompidor a se demandar çò qu’aviá plan pogut véser.


			Al cap de qualques minutas, rejonhiá la pichona còla que s’èra atropelada davant l’aubèrja. I aviá Fearenside que contava l’afar tot pel segond còp ; i aviá Dòna Hall que disiá qu’èra una vergonha que son can mordiguèsse los clients ; i aviá tanben, en curiós, Huxter l’especièr de delà la carrièra ; Sandy Wadgers, en  arbitre, que veniá del fabre ; e puèi de femnas e d’enfants que barjacavan.

